b"\n_START_ARTICLE_\nOt\xc3\xb3 IV de Borgonya\n_START_SECTION_\nBiografia\n_START_PARAGRAPH_\nMancat de diners, el 1295 el comte de Borgonya va vendre el comtat al rei de Fran\xc3\xa7a Felip IV a canvi del matrimoni de les seues dues filles amb els fills del rei. El mateix 1295, Joana de Borgonya es va casar amb Felip i la seva germana Blanca es va casar amb Carles. La primera havia de conservar, segons els termes del contracte, el t\xc3\xadtol de comtessa de Borgonya i la segona fou dotada amb plata, de la qual les mines de Borgonya en produ\xc3\xafen una bona quantitat. El fill Robert de Borgonya heretaria el comtat d'Artois. _NEWLINE_El rei Felip IV va fer un bon negoci, ja que el contracte preveia que el pagament es faria en diversos terminis i que no s'hauria de pagar m\xc3\xa9s si el comte moria abans de liquidar el preu. El comte va morir el 1303 abans de completar-se el pagament, per\xc3\xb2 el comte de Chalon, vassall del comtat de Borgonya, es va revoltar i el rei no va poder annexionar el comtat._NEWLINE_A part d'aix\xc3\xb2 el negoci fou favorable per Felip IV  que va poder fer un pas m\xc3\xa9s en la pol\xc3\xadtica d'engrandiment del regne. El rei Felip IV va morir el 1314 i el va succeir el seu fill Llu\xc3\xads X de Fran\xc3\xa7a, mort el 1316, deixant un fill p\xc3\xb2stum, Joan I, que nom\xc3\xa9s va viure 5 dies i va morir el 20 de novembre de 1316. Llavors Felip, el marit de Joana, fou coronat rei com Felip V de Franca, i com que no tenia fills mascles de Joana de Borgonya el nou rei va demanar al parlament de validar la possessi\xc3\xb3 per la corona de Fran\xc3\xa7a del comtat, que la comtessa Joana havia aportat pel matrimoni, i el parlament li va concedir. Felip per\xc3\xb2 no pretenia pas conservar el comtat per a si mateix o pel seu germ\xc3\xa0 i hereu Carles, sin\xc3\xb3 que pretenia dotar a les seves filles Joana de Fran\xc3\xa7a (1308-1347), que fou comtessa de Borgonya com Joana III i comtessa d'Artois com Joana II d'Artois, casada el 1318 amb Eudes IV duc de Borgonya (vers 1295-1349); i Margarida de Fran\xc3\xa7a (1309-1382), comtessa de Borgonya i comtessa d'Artois (1361-1382), casada el 1320 amb Llu\xc3\xads I de Flandes (vers 1304-1346), dit Llu\xc3\xads de Dampierre o Llu\xc3\xads de Flandes, comte de Nevers, i despr\xc3\xa9s comte de Flandes i de Rethel. Aix\xc3\xad les terres adquirides per Felip II August (l'Artois) i Felip IV (Borgonya-comtat) van anar a parar a altres estats (Borgonya i Flandes) aportant quatre segles de guerres._NEWLINE_Ot\xc3\xb3 IV va morir al servei de Felip el Bell el 17 o el 26 de mar\xc3\xa7 1303, a causa de les ferides  rebudes cap al mes de desembre de 1302 en el transcurs d'una batalla prop de Cassel al comtat d'Artois, contra un dels vencedors de la Batalla de Courtrai (1302), Guillem de Juliers, arxidiaca del principat de Lieja (aquest darrer, que va morir el 1304 a la Batalla de Mons-en-P\xc3\xa9v\xc3\xa8le, era un dels fills de Maria de Dampierre, ella mateixa filla de Guiu de Dampierre, comte de Flandes). _NEWLINE_El cos d'Ot\xc3\xb3 IV va ser dipositat a l'abadia del Lliri, prop de Melun. Sis anys despr\xc3\xa9s, se'l va exhumar per enterrar-lo a l'esgl\xc3\xa9sia de l'abadia de Cherlieu on va tenir lloc la cerim\xc3\xb2nia f\xc3\xbanebre el 5 de mar\xc3\xa7 de 1309. Va ser instal\xc2\xb7lat darrere l'altell mestre en una tomba de marbre negre on era representat en marbre blanc, posat al llit i revestit amb la seva armadura."